Bombe fra vismændene: Sænk skatten på biler med 16 mia kr

null

Politik Eksklusivt for kunder

"Biler bør beskattes svarende til de negative effekter, de har for samfundet. Den nuværende

beskatning er på én gang for høj og forkert sammensat."



Så knivskarp og opsigtsvækkende er meldingen fra den miljøøkonomiske vismand Lars Gårn Hansen, der har lavet nye beregninger på bilskatterne i en rapport, der netop er offentliggjort.



Faktisk skal politikerne droppe registreringsafgiften og ejerafgiften helt, og de skal også sænke benzinafgiften, mens der skal indføres en ny kilometerafgift i stedet.



Og samlet set skal skatten på biler altså være meget lavere end i dag, faktisk omkring det halve, lyder signalet fra miljøvismanden, der er en del af vismands-teamet med overvismand Michael Svarer i spidsen.



Svarer til skattelettelser på 16 mia kr



Det svarer til at kræve lettelser af bilskatterne på omkring 16 mia. kr. ud af de 32 mia. kr., som de danske bilister lagde i statskassen sidste år.



Selve skelettet i rapporten er en undersøgelse af, hvor dyrt det er at sænke co2-udledningen fra personbiler ved at lægge ekstra afgifter på benzin. Konklusionen er, at det er ekstremt dyrt, fordi biler er meget højt beskattet i forvejen.



Men endnu mere opsigtsvækkende er det altså, at vismændene konkluderer, at biler også er alt for hårdt beskattet i dag ud fra en samfundsøkonomisk betragtning.



Skat på benzinbiler er 120 pct højere end omkostninger



Ifølge beregningerne er de samlede afgifter på brændstof, køb og ejerskab af biler "væsentligt højere end de negative effekter, der er knyttet til brugen af biler, herunder klimaeffekter, støj, ulykker og trængsel"



Faktisk er skatten for en benzinbil 120 pct. højere per kilometer end de omkostninger, det medfører i form af co2-udledning, trængsel, ulykker, slitage på vejene og så videre. For dieselbiler er skatten 70 pct. højere end omkostningerne, og selv for elbiler er skatten 50 pct. højere.



"En gennemsnitlig personbil betaler omkring dobbelt så i afgifter per kilometer som de relaterede omkostninger" skriver vismanden i sin rapport, hvor han også tilføjer, at "det taler for en sænkning af afgifterne på personbiler."



Så hvis bilskatterne skal svare til omkostningerne, skal de altså halveres.



Gammeldags og skævt



Og det er også gammeldags og skævt, at registreringsafgifter og ejerafgifter fylder så meget - også selv om VLAK-regeringen har sat dem ned over flere omgange de seneste år.



"Den samlede beskatning af biler bør reduceres og omlægges, så beskatningen i højere grad sker

gennem kørselsafgifter primært i byerne og i myldretiden," siger Lars Gårn Hansen i en pressemeddelelse.



I selve rapporten er han krystalklar om den bedste model for fremtidens bilskatter:



"Registrerings- og ejerafgiften bør erstattes med en kilometerafgift, mens brændstofafgiften bør reduceres," skriver vismændene.



Tre afgifter vil det samme



Han undrer sig over over, at der faktisk er hele tre afgifter, der alle forsøger at regulere udledningen af co2, nemlig registreringsafgift, ejerafgift og brændstofafgifter.



"Dermed er co2 udledning fra personbiler beskattet igennem tre forskellige afgiftsinstrumenter. Det er ikke hensigtsmæssigt," lyder det fra Lars Gårn Hansen.



Danmark har et mål om, at co2-udledningen skal sænkes med 39 pct i 2030 i forhold til 2005. Det er et led i EU-Kommissionens 2030-mål om at sænke udledningen af drivhusgasser fra sektorer, der ikke er omfattet af den såkaldte kvoteordning.



Det omfatter dermed transport, landbrug, boligopvarmning, produktion og affaldshåndtering.



I Danmark står personbiler for omkring 20 pct. af den co2-udledning.

